[pic] | EURÓPAI BIZOTTSÁG |

Brüsszel, 2011.2.1.

COM(2011) 30 végleges

2011/0013 (NLE)

Javaslat

A TANÁCS HATÁROZATA

a Zimbabwével az AKCS–EK partnerségi megállapodás 96. cikke alapján folytatott konzultációk lezárásáról szóló 2002/148/EK határozat intézkedései kiigazításáról és alkalmazási időszakának meghosszabbításáról

INDOKOLÁS

1. Az Európai Unió Tanácsa 2002. február 18-án arról határozott, hogy az AKCS–EK partnerségi megállapodás 96. cikke szerinti konzultációkat[1] követően „megfelelő intézkedéseket” vezet be Zimbabwével szemben[2]. Ezek az intézkedések magukban foglalták a költségvetés támogatásának, projektek támogatásának, valamint a 9. EFA nemzeti indikatív program aláírásának felfüggesztését, azonban kifejezetten nem érintették a humanitárius műveleteket, valamint a lakosság közvetlen támogatását szolgáló projekteket, különösen a szociális ágazatokban, a demokratizálódás, az emberi jogok és a jogállamiság terén. Az intézkedések magukban foglalták továbbá az AKCS–EK partnerségi megállapodás 2. melléklete 12. cikkének felfüggesztését a folyó fizetési műveletekre és tőkemozgásokra vonatkozóan, amennyiben azok szükségesek a további korlátozó intézkedések alkalmazásához, különösen pénzeszközök befagyasztásához.

2. A jelen intézkedések bevezetését az emberi jogoknak, valamint a véleménynyilvánítás, az egyesülés és a békés gyülekezés szabadságának súlyos megsértései indokolják. Az intézkedések másik oka az volt, hogy a zimbabwei kormány megkísérelte a szabad és tisztességes választások megakadályozását, nevezetesen a nemzetközi választási megfigyelők és a média távoltartásával.

3. A 2002. február 18-i határozat 2. cikkének (3) bekezdése szerint az intézkedéseket tizenkét hónapig kellett alkalmazni, melyeket azonban visszavonnak, amint az emberi jogok, a demokratikus alapelvek és a jogállamiság tiszteletben tartását biztosító feltételek válnak uralkodóvá.

4. A Tanács nyolc alkalommal, nevezetesen 2003. február 18-án[3], 2004. február 19-én[4], 2005. február 17-én[5], 2006. február 14-én[6], 2007. február 19-én[7], 2008. február 18-án[8], 2009. február 20-án[9] és 2010. február 15-én[10] megállapította, hogy Zimbabwe kormánya folyamatosan megsérti az AKCS–EK partnerségi megállapodás 9. cikkében említett lényeges elemeket, és az uralkodóvá váló feltételek nem biztosítják az emberi jogok, a demokratikus elvek és a jogállamiság tiszteletben tartását, így minden alkalommal arról határozott, hogy további 12 hónappal meghosszabbítja a Zimbabwe elleni intézkedések időszakát.

5. A globális politikai megállapodást (GPA), mely a három legfontosabb politikai párt (ZANU PF, MDC-T, MDC-M) közötti hatalommegosztási megállapodás, 2008 szeptemberében írták alá a 2008. márciusi választásokat követően. A globális politikai megállapodás lehetővé tette a három párt vezetőiből álló nemzeti egységkormány 2009. februári megalakulását.

6. Az EU támogatja a nemzeti egységkormányt, mint a demokrácia helyreállításának egyetlen keretét. A globális politikai megállapodás reformok egész sorát határozza meg, melyek kezelik az EU olyan területekkel kapcsolatos aggodalmait, mint az emberi jogok, a jogállamiság és a demokratikus elvek. Az intézkedések kiterjednek az új alkotmány kidolgozására, a földnyilvántartásra, a nemzeti kibékülés folyamatára, a független médiára stb. A megállapodás végrehajtása alapvető fontosságú a hiteles választások megtartása szempontjából.

7. A zimbabwei kormány kérésére 2009. június 18-19-én miniszteri trojka találkozót tartottak. A Brüsszelbe utazott zimbabwei küldöttséget Morgan Tsvangirai miniszterelnök vezette. Ennek során 8. cikk szerinti politikai párbeszédet indítottak, amit 2009. szeptember 11-12-én az EU-trojka Zimbabwében tett látogatása követett.

8. A felek megegyeztek abban, hogy a párbeszéd olyan közös ütemterv létrehozását tűzi ki célul, amely részletes cselekvési tervvel rendelkezik azt illetően, hogy a nemzeti egységkormány hogyan hajtja végre a globális politikai megállapodást, és az EU – számításba véve a 96. cikk esetleges feloldását – hogyan javíthatna a Zimbabwéhez fűződő kapcsolatain. A kapcsolatok normalizálása lehetőséget kínálna a közös kül- és biztonságpolitika keretében kialakított közös álláspont[11] felülvizsgálatára is.

9. Ezalatt az Európai Bizottság kidolgozott egy ad hoc, rövid távra szóló intézkedést a nemzeti egységkormány stabilizálásának és reformprogramjának támogatására.

10. 2009 februárja óta a nemzeti egységkormány számos fontos intézkedést hozott az ország gazdasági és szociális stabilizációja érdekében. Nem történt azonban elegendő előrelépés a politikai reformok végrehajtása terén, ami alkotmányos válsághoz vezetett.

11. A Zuma elnök vezette Dél-afrikai Fejlesztési Közösség (SADC) új dél-afrikai közvetítő csoportot nevezett ki, mely eredményes közvetítőmunkát végzett a pártok között folytatott párbeszédek során és lehetővé tette a globális politikai megállapodás végrehajtásának hatékony értékelését. A közeli választások előtt azonban ismét kiéleződtek a pártok közötti feszültségek.

12. Dél-Afrika és a Dél-afrikai Fejlesztési Közösség jelenleg arra irányuló erőfeszítéseket tesz, hogy a nemzeti egységkormányt a hiteles választásokhoz vezető útra tereljék. E folyamat keretében Dél-Afrika, a Dél-afrikai Fejlesztési Közösség és a nemzeti egységkormány között konzultációkra kerül sor, hogy kidolgozzák a demokratikus választások ütemtervét. Dél-Afrika, a Dél-afrikai Fejlesztési Közösség és Zimbabwe három politikai vezetője úgy vélik, hogy az EU-intézkedések ezen erőfeszítések útjában állnak.

13. A Bizottság tekintettel a globális politikai megállapodás végrehajtásában elért vegyes ugyanakkor lényegi előrelépésekre, a 96. cikk hatályos megfelelő intézkedéseinek 2012. február 20-ig történő meghosszabbítását javasolja a Tanácsnak.

14. Az EU ugyanakkor elismeri, hogy a választások ütemtervét illetően a nemzeti egységkormány felei közötti és a Dél-afrikai Fejlesztési Közösség által is támogatott megállapodás kilátása egyszeri lehetőséget jelent a párbeszéd újbóli megindítására nézve. A Bizottság javasolja, hogy a Tanács a választási ütemterv elfogadását követően – például a Dél-afrikai Fejlesztési Közösség következő csúcstalálkozóján – vizsgálja felül a fejlesztési együttműködésre vonatkozó korlátozásokat. Ezzel lehetővé válna az országstratégiai dokumentum kidolgozása is. Az országstratégiai dokumentum a választások előtt várhatóan nem lesz aláírásra kész.

15. Amennyiben a választások elfogadott ütemtervét nem sikerül megfelelően végrehajtani, az EU ismételten újraértékeli a fejlesztési együttműködésre vonatkozó, 96. cikk szerinti korlátozások alkalmazását.

16. A Bizottság javasolja, hogy tájékoztassák Zimbabwe kormányát az EU politikájában bekövetkezett ezen változásról a Mugabe elnöknek címzett levélben, melynek másolatát megküldik a nemzeti egységkormány két másik politikai vezetőjének, Tsvangirai miniszterelnöknek és Mutambara miniszterelnök-helyettesnek.

Következtetés

A fentieket figyelembe véve a Bizottság felkéri a Tanácsot, hogy fogadja el a csatolt tanácsi határozattervezetet a Zimbabwével szembeni megfelelő intézkedések alkalmazási időszakának meghosszabbításáról.

2011/0013 (NLE)

Javaslat

A TANÁCS HATÁROZATA

a Zimbabwével az AKCS–EK partnerségi megállapodás 96. cikke alapján folytatott konzultációk lezárásáról szóló 2002/148/EK határozat intézkedései kiigazításáról és alkalmazási időszakának meghosszabbításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 217. cikkére,

tekintettel a Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt[12] és Ouagadougouban (Burkina Faso) 2010. június 23-án felülvizsgált[13] partnerségi megállapodásra és különösen annak 96. cikkére,

tekintettel a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodás végrehajtása során hozandó intézkedésekről és követendő eljárásokról szóló belső megállapodásra[14] és különösen annak 3. cikkére,

tekintettel az Európai Bizottság javaslatára,

mivel:

1. Az AKCS–EK partnerségi megállapodás 96. cikke (2) bekezdése c) pontja szerinti konzultációk a Zimbabwei Köztársasággal a 2002/148/EK tanácsi határozattal[15] lezárásra kerültek, és a határozat mellékletében meghatározott megfelelő intézkedéseket meghozták.

2. A 2002/148/EK határozat[16] 2. cikkében említett intézkedések alkalmazhatósága a 2010/97/KKBP határozattal további 12 hónappal meghosszabbításra került 2011. február 20-ig.

3. A nemzeti egységkormány létrehozását lehetőségként tekintik az Európai Unió és Zimbabwe közötti konstruktív kapcsolat visszaállítására, valamint a zimbabwei reformprogram végrehajtásának támogatására.

4. Ezen erőfeszítéseket továbbra is aláássák a legutóbbi politikai fejlemények és a választások elfogadott ütemtervének hiánya, valamint az, hogy a nemzeti egységkormány sem tett előrelépéseket az AKCS–EK partnerségi megállapodás bizonyos olyan lényegi elemeinek végrehajtása területén, amelyekre a nemzeti egységkormány a globális politikai megállapodásban kötelezettséget vállalt.

5. Az EU elismeri Dél-Afrikának – a globális politikai megállapodás közvetítőjeként – a hiteles választások elfogadott ütemtervének kidolgozásáért tett erőfeszítéseit.

6. Az EU ennélfogva a Dél-afrikai Fejlesztési Közösség által jóváhagyott választási ütemterv felállítását követően felül fogja vizsgálni a fejlesztési együttműködésre vonatkozó korlátozásokat.

ELFOGADTA EZT A HATÁROZATOT:

1. cikk

A mellékelt levélben meghatározott intézkedések ezennel újból elfogadásra kerülnek, mint az AKCS–EK partnerségi megállapodás 96. cikke (2) bekezdésének c) pontja szerinti megfelelő intézkedések.

Ezen intézkedéseket 2012. február 20-ig kell alkalmazni. Az intézkedéseket folyamatosan figyelemmel kell kísérni és azokat a Dél-afrikai Fejlesztési Közösség által jóváhagyott választási ütemterv felállítását követően azonnal felül kell vizsgálni.

2. cikk

Az e határozat mellékletben található levél címzettje Robert Mugabe, Zimbabwe elnöke, másolatot kap Tsvangirai miniszterelnök és Mutambara miniszterelnök-helyettes.

3. cikk

Ez a határozat elfogadása napján lép hatályba.

4. cikk

A határozatot az Európai Unió Hivatalos Lapjában ki kell hirdetni.

Kelt Brüsszelben,

a Tanács részéről

az elnök

MELLÉK LET

LEVÉL ZIMBABWE ELNÖKÉHEZ

Az Európai Unió kiemelt fontosságot tulajdonít az AKCS–EK partnerségi megállapodás 9. cikkében foglalt rendelkezéseknek. A partnerségi megállapodás lényeges elemei, vagyis az emberi jogok tiszteletben tartása, a demokratikus intézmények és a jogállamiság, képezik kapcsolataink alapját.

Az Európai Unió 2002. február 19-én kelt levelében tájékoztatta Önt az AKCS–EK partnerségi megállapodás 96. cikke alapján folytatott konzultációk lezárásáról és a megállapodás 96. cikke (2) bekezdésének c) pontja értelmében megfelelő intézkedések meghozataláról szóló határozatáról.

Az Európai Unió 2010. február 15-én kelt levelében tájékoztatta Önt azon határozatáról, hogy nem vonja vissza a megfelelő intézkedéseket és 2011. február 20-ig meghosszabbítja azok alkalmazási időszakát.

Az Európai Unió üdvözli a nemzeti egységkormány 2009. évi felállítása óta a globális politikai megállapodás alapján tett e. Az Európai Unió megerősíti, hogy kiemelt jelentőséget tulajdonít az AKCS–EK partnerségi megállapodás 8. cikke szerinti politikai párbeszédnek, amelyet hivatalosan a zimbabwei kormány kérésére indítottak el a 2009. június 18–19-én Brüsszelben megrendezett EU–Zimbabwe miniszteri trojka keretében. A 2010. július 2-án megrendezett legutóbbi miniszteri találkozón az Elton Mangoma miniszter vezette többpárti zimbabwei küldöttség átnyújtotta a globális politikai megállapodással kapcsolatos kötelezettségvállalási terv aktualizált változatát. Az Európai Unió tudomásul vette a globális politikai megállapodás végrehajtása terén ez idáig tett előrelépéseket és 2010. szeptember 29-i levelében tájékoztatta a zimbabwei kormányt, hogy (a 96. cikk szerinti intézkedések feloldását és az országstratégiai dokumentum aláírását követően) a 10. EFA-ból 130 millió EUR-t állít rendelkezésre.

Az Európai Unió támogatja a nemzeti egységkormánynak a globális politikai megállapodás végrehajtására irányuló aktuális erőfeszítéseit, továbbá üdvözli a gazdaság stabilizálása és az alapvető szociális szolgáltatások helyreállítása tekintetében elért eredményeket. Elismeri a Dél-Afrika által irányított, regionális szinten folytatott fokozott diplomáciai erőfeszítéseket, melyek célja a zimbabwei reformok támogatása. Az Európai Unió ugyanakkor sajnálatát fejezi ki azzal kapcsolatban, hogy a globális politikai megállapodást illető fontos politikai megegyezések tekintetében nem történt előrelépés.

A 2011-ben esetlegesen megrendezendő választások vonatkozásában az Európai Unió kiemelt jelentőséget tulajdonít a választási ütemtervet illetően a nemzeti egységkormány valamennyi fele és a Dél-afrikai Fejlesztési Közösség (SADC) közötti megállapodásnak. A közös mérföldköveket lefektető és a Dél-afrikai Fejlesztési Közösség választásfelügyeleti és -megfigyelői szerepét meghatározó választási ütemterv biztosítaná, hogy a választási eredményekben valóban a választói akarat fejeződik ki. A választási ütemtervről nem született megállapodás a 96. cikk szerinti megfelelő intézkedések meghosszabbításának pillanatában.

Az Európai Unió ennélfogva a 2002/148/EK tanácsi határozatban előírt és a 2010/97/KKBP tanácsi határozattal meghosszabbított megfelelő intézkedések alkalmazási időszakának 2012. február 20-ig történő meghosszabbításáról határozott. Az Európai Unió ugyanakkor elismeri, hogy a választások ütemtervét illetően a nemzeti egységkormány felei közötti és a Dél-afrikai Fejlesztési Közösség által is támogatott megállapodás kilátása egyszeri lehetőséget jelent a párbeszéd újbóli megindítására nézve. Az Európai Unió ennélfogva készen áll a 96. cikk szerinti intézkedések felülvizsgálatára, amint a nemzeti egységkormány elfogadta, a Dél-afrikai Fejlesztési Közösség pedig jóváhagyta a választási ütemtervet. Reméljük, hogy az Európai Unió politikájában bekövetkezett változás új lendületet ad az EU–Zimbabwe kapcsolatok elmélyítésének.

Tisztelettel:

az Európai Unió részéről

[1] A 96. cikk szerinti konzultációkat azzal a céllal nyitották meg, hogy megállapodás szülessen azokról az intézkedésekről, amelyeket Zimbabwe kormányának kell meghoznia a helyzet javítására, különösen öt témakörben (a politikai erőszak hivatalos eltűrésének megszüntetése; a nemzetközi partnerek időben történő felkérése a következő választások lebonyolításában nyújtott segítségre és a választások megfigyelésére, valamint e célból teljes részvétel biztosítása; tömegtájékoztatási eszközök szabadságának védelme; a bírói testület függetlensége és határozatainak tiszteletben tartása; az illegális tulajdonfoglalás megszüntetése).

[2] Lásd a 2002/148/EK tanácsi határozatot (HL L 50., 2002.2.21., 64. o.). Továbbá (lásd a 2002. február 18-i GAC-következtetéseket) a Tanács jól meghatározott KKBP-szankciókat fogadott el. (A Tanács 2002/145/KKBP közös álláspontja, valamint a Zimbabwe tekintetében bizonyos korlátozó intézkedésekről szóló 310/2002/EK tanácsi rendelet; HL L 50., 2002.2.21., 1–12. o.).

[3] HL L 46., 2003.2.20., 25. o.

[4] HL L 50., 2004.2.20., 60. o.

[5] HL L 48., 2005.2.19., 28. o.

[6] HL L 48., 2006.2.18., 26. o.

[7] HL L 53., 2007.2.22., 23. o.

[8] HL L 51., 2008.2.26., 19. o.

[9] HL L 49., 2009.2.20., 15. o.

[10] HL L 44., 2010.2.16., 20. o.

[11] A Tanács 2009. január 26-i 2009/68/KKBP közös álláspontja.

[12] HL L 317., 2000.12.15., 3. o.

[13] HL L 287., 2010.2.4., 3. o.

[14] HL L 317., 2000.12.15., 376. o.

[15] HL L 50., 2002.2.21., 64. o.

[16] HL L 44., 2010.2.16., 20. o.